作者：陈德武
词牌/韵律：沁园春

paragraphs: 飞雨一番，杜宇数声，东君又回。
对花垂粉泪，舟移洛甫，柳眉颦黛，马走章台。
南架海棠，北窗红药，都是当年手自裁。
伤离别，想今朝去也，明日重来。
轩车且莫相催。
待细把衷肠诉此怀。
这画阑六曲，懒和月倚，朱帘十二，不与风开。
青杏园林，朱樱酪酒，争似和羹雪后梅。
那时节，好都将心事，分付多才。